
Решение №26/15.03.2022 по нак. д. №52/2022 на ВКС, НК, I н.о., докладвано от съдия Румен  Петров
 


	
	 Р Е Ш Е Н И Е	
		
	 № 26	
		
	гр. София, 15 март 2022 г.	
		
	В ИМЕТО НА НАРОДА	
		
	ВЪРХОВНИЯТ КАСАЦИОНЕН СЪД на РЕПУБЛИКА БЪЛГАРИЯ, първо наказателно отделение, в съдебно заседание на шестнадесети февруари две хиляди двадесет и втора година, в състав:	
		
	 ПРЕДСЕДАТЕЛ: РУМЕН ПЕТРОВ 	
		
	 ЧЛЕНОВЕ: СПАС ИВАНЧЕВ	
		
	 ДЕНИЦА ВЪЛКОВА 	
		
	при участието на секретаря Марияна Петрова 	
		
	и на прокурора ТОМА КОМОВ, 	
		
	след като изслуша докладваното от съдия РУМЕН ПЕТРОВ 	
		
	наказателно дело № 52 по описа за 2022 г. и за да се произнесе взе предвид: 	
		
	Производството е по реда на чл.423 и сл. от НПК. 	
		
	Образувано е по искане на осъдения К. Т. Т. за възобновяване на нохд № 17023/2019 по описа на Софийски районен съд и отмяна на постановената присъда № 20261865/24.11.2020 г., изменена с решение № 157/08.10.2021 г. по внохд № 1921/2021 г. на Софийски градски съд. 	
		
	В искането е посочено, че подсъдимият е бил редовно призован за насроченото на 18.08.2020 г. съдебно заседание, но не се е явил, тъй като се е намирал в болница, в тежко състояние, за което е уведомил по телефона длъжностно лице, което се представило за съдебния секретар. Според осъдения независимо от посочените уважителни причини, първоинстанционният съд неправомерно е дал ход на делото в негово отсъствие, при условията на чл.269, ал.3, т.3 от НПК, като назначеният му служебен защитник с цялостното си поведение в процеса по никакъв начин не е показал защита на неговите права и законни интереси. Претендира се да се възобнови наказателното производство, да се отмени влязлата в сила присъда и делото да се върне за ново разглеждане. 	
		
	В съдебно заседание осъденият и упълномощеният защитник адв. А. Д. поддържат депозираното искане, тъй като съдът неправомерно бил дал ход на разпоредителното заседание в отсъствието на осъдения Т.. Представят само за сведение на съда постановление за спиране изпълнението на наказанието. 	
		
	Прокурорът от Върховната касационна прокуратура дава заключение за неоснователност на искането, тъй като не са налице основанията за възобновяване и счита, че същото следва да бъде оставено без уважение.	
		
	Върховният касационен съд, първо наказателно отделение, за да се произнесе, взе предвид следното:	
		
	Искането е подадено лично от осъдения и е постъпило в Софийски апелативен съд на 22.12.2021 г., т. е. в законния шестмесечен срок, считано от влизане в сила на присъдата, т. е. от момента на постановяване на въззивното решение, а именно - 08.10.2021 г. Направено е от процесуално легитимирана страна, по отношение на влязъл в сила съдебен акт, който подлежи на проверка по реда на чл.423 от НПК, поради което е допустимо, но разгледано по същество е неоснователно.	
		
	С присъда № 20261865/24.11.2020 г. по нохд № 17023/2019 г. по описа на Софийски районен съд К. Т. е признат за виновен в извършването на престъпление по чл.206, ал.1 от НК и при условията на чл.54 от НК е осъден на една година и шест месеца лишаване от свобода, което наказание е постановено да се изтърпи пи първоначален общ режим. 	
		
	По жалба на служебния защитник адв. Н. К. и на новоупълномощения защитник адв.С. В. е образувано внохд № 1921/2021 г. по описа на Софийски градски съд. С постановеното по делото решение № 157/08.10.2021 г. на основание чл.337, ал.1, т.1 вр. с чл.334, т.3 от НПК е изменена първоинстанционната присъда, като е намален размера на наложеното на Т. наказание от една година и шест месеца на една година лишаване от свобода. Решението е окончателно, не е подлежало на обжалване и е влязло в сила от деня на постановяването му. 	
		
	Видно от приложените на л. 83 и 84 от досъдебното производство постановление и протокол за разпит от 30.09.2019 г. К. Т. е привлечен в качеството му на обвиняем за престъпление по чл.206, ал.1 от НК, непосредствено след което той е заявил, че не желае адвокатска защита, възползвал се е от правото си да не дава обяснение и изрично е посочил, че не иска да му бъдат предявени материалите по делото.	
		
	По внесения от прокуратурата обвинителен акт с обвинение, идентично на повдигнатото на досъдебната фаза, е образувано нохд № 17023/2019 г. по описа на Софийски районен съд. По разпореждане на съдията докладчик на подсъдимия е връчен препис от обвинителния акт, съобщено му е за насроченото разпоредително заседание, за въпросите по чл.248, ал.1 от НПК, както и че делото може да бъде разгледано и решено в негово отсъствие при условията на чл.269 от НПК. Т. се е явил лично с упълномощения си защитник за насроченото на 10.12.2019 г. разпоредително заседание, но тъй като адв.И. Х. не е имала възможност да се запознае с материалите по делото не е даден ход. На следващите проведени три съдебни заседания подсъдимият не се е явил, не е намерен на известните адреси и делото е отложено, като два пъти допълнително е и пренасрочвано, предвид настъпилата епидемична обстановка в страната. Не се е явила и адв.Х., според която дадените й пълномощия от подсъдимия са оттеглени. За проведеното на 30.06.2020 г. съдебно заседание Т. е бил редовно призован по телефона, но не се е явил, като съдът изрично е указал, че следва да представи медицински документи за твърдяното от него и от майка му влошено здравословно състояние. За проведеното на 18.08.2020 г. съдебно заседание Т. е бил отново редовно призован по телефона, но не се явил, съдът е дал ход на делото в негово отсъствие при условията на чл.269, ал.3, т.3 от НПК, но в присъствието на назначения му служебен защитник адв. Н. К.. Съдебното следствие е продължило и на 24.11.2020 г., когато е постановена първонистанционната осъдителна присъда. 	
		
	В първото заседание на 21.06.2021 г. пред въззивния съд новоупълномощеният защитник адв.С. В. изрично е заявила, че подсъдимият желае да присъства лично в съдебно заседание и делото е отложено. На проведеното на 17.09.2021 г. заседание Т. се е явил лично и съвместно със защитника си е упражнил правото си на защита. 	
		
	Видно от приложената справка в периода 2019 г. – 2020 г. относно преминаванията на Т. през ГКПП на Република България той многократно е излизал и влизал в пределите на страната през ГКПП „Кулата“ - шосе, „Дунав мост“ и „Аерогара София“. По делото не е представена каквато и да било медицинска документация в потвърждение на твърденията за влошено здравословно състояние – от рак на белия дроб, провеждане на назначена от лекуващите лекари химиотерапия до проведено в Германия лечение от Ковид - 19, което да е било пречка за явяването му. 	
		
	Процесуалното развитие на делото и визираните обстоятелства дават основание на настоящия състав да счита, че К. Т. не само е знаел за започналото срещу него наказателно преследване, но и лично е участвал както на досъдебното, така и в съдебното производство - пред първоинстанционния и пред въззивния съд. Действително присъдата, за разлика от въззивното решение, е постановена в негово отсъствие, но това се дължи единствено на собственото му недобросъвестно поведение. След като стриктно е изпълнена процедурата по чл.247в, ал.1 от НПК подсъдимият не се явил на проведените на 18.08.2020 г. и 24.11.2020 г. съдебни заседания, като не е посочил уважителна причина, а районният съд е разгледал и решил делото в негово отсъствие. Именно това недобросъвестно процесуално поведение на Т., от което той не би могъл да черпи права, го е лишило от възможността на участва лично изцяло в производството пред първоинстанционния съд, за което той безспорно е знаел. Изложеното обуславя неоснователността на искането за възобновяване на наказателното производство, тъй като са налице предпоставките на чл.423, ал.1, изр.2, предл.2 от НПК. 	
		
	Водим от горното, Върховният касационен съд, първо наказателно отделение	
		
	 Р Е Ш И :	
		
	ОСТАВЯ без уважение искането на осъдения К. Т. Т. за възобновяване на нохд № 17023/2019 по описа на Софийски районен съд и отмяна на постановената присъда № 20261865/24.11.2020 г., изменена с решение № 157/08.10.2021 г. по внохд № 1921/2021 г. на Софийски градски съд. 	
		
	Решението не подлежи на обжалване.	
		
	 ПРЕДСЕДАТЕЛ:	
		
	 ЧЛЕНОВЕ:	

